text: РЕШЕНИЕ НА КОМИСИЯТА
  от 12 август 2013 година
  относно основните изисквания за радионавигационно оборудване, предназначено за употреба на борда на кораби, които не са предмет на Конвенция SOLAS, и за тяхното участие в Световната морска система за бедствие и безопасност (GMDSS)
  (нотифицирано под номер C(2013) 5185)
  (2013/638/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 1999/5/ЕО на Европейския парламент и на Съвета от 9 март 1999 г. относно радионавигационното оборудване и далекосъобщителното крайно оборудване и взаимното признаване на тяхното съответствие (1), и по-специално член 3, параграф 3, буква д) от нея,
  като има предвид, че:
  (1)
  Редица държави членки са въвели или възнамеряват да въведат общи правила и принципи за безопасност, които се прилагат за радионавигационното оборудване, инсталирано на борда на корабите, за които Международната конвенция от 1974 г. за безопасност на човешкия живот на море (SOLAS) не се прилага (наричани по-долу „кораби, които не са предмет на Конвенция SOLAS“).
  (2)
  Хармонизирането на радиоуслугите допринася за по-сигурна навигация на корабите, които не са предмет на Конвенция SOLAS, в частност в случай на бедствие и на лоши метеорологични условия.
  (3)
  Циркулярно писмо 803 на Комитета за сигурност на море (MSC) относно участието на кораби, които не са предмет на Конвенция SOLAS, в Световната морска система за бедствие и безопасност (GMDSS) и Резолюция MSC.131 (75) на Международната морска организация (ММО) приканват държавите да прилагат насоките с оглед участието в GMDSS на корабите, които не са предмет на Конвенция SOLAS, и настояват държавите да изискват въвеждането на някои характеристики на GMDSS в областта на радионавигационното оборудване, предназначено за употреба на борда на всички кораби.
  (4)
  Регламентите за радиосъобщения на Международния съюз по далекосъобщения определят честотите, предоставени за GMDSS. Всяко радионавигационно оборудване, което използва тези честоти и е предназначено да служи в случай на бедствие, трябва да бъде съвместимо с начина на употреба, предвиден за тези честоти, и да предоставя разумна гаранция за добро функциониране в случай на бедствие.
  (5)
  Необходимо е да се изясни, че Решение 2004/71/ЕО на Комисията от 4 септември 2003 г. относно основните изисквания за радионавигационно оборудване, предназначено за употреба на борда на кораби, които не са предмет на Конвенция SOLAS, и за тяхното участие в Световната морска система за бедствие и безопасност (GMDSS) (2) се прилага за оборудването GMDSS, предназначено за употреба на борда на всички кораби, които не са предмет на Конвенция SOLAS, и което е извън обхвата на Директива 96/98/ЕО на Съвета от 20 декември 1996 г. относно морското оборудване (3).
  (6)
  Прилагането на изискванията, на които да съответства оборудването GMDSS, предназначено за кораби, които не са предмет на Конвенция SOLAS, следва да бъде еднообразно във всички държави членки и в съответствие със съответните насоки на ММО.
  (7)
  Поради големия брой промени, които трябва да бъдат направени в Решение 2004/71/ЕО, посоченото решение следва да се замени с оглед постигането на по-голяма яснота.
  (8)
  Мерките, предвидени в настоящото решение, са в съответствие със становището на Комитета за оценка на съответствието на далекосъобщителни устройства и надзор на пазара,
  ПРИЕ НАСТОЯЩОТО РЕШЕНИЕ:
  Член 1
  Настоящото решение се прилага за всяко радионавигационно оборудване, което не попада в обхвата на Директива 96/98/ЕО и е предназначено да бъде използвано на борда на всички кораби, за които международната конвенция от 1974 г. за безопасност на човешкия живот на море (SOLAS) не се прилага (наричани по-долу „кораби, които не са предмет на Конвенция SOLAS“), с оглед участието им в Световната морска система за бедствие и безопасност (GMDSS), както е определено в глава IV от Конвенция SOLAS, във връзка с която и да е от следните услуги:
  а)
  мобилните морски услуги, така както са определени в член 1.28 от регламентите за радиосъобщения на Международния съюз по далекосъобщения (IТU);
  б)
  мобилните сателитни морски услуги, така както са определени в член 1.29 от регламентите за радиосъобщения на ITU.
  Член 2
  Без да се засягат разпоредбите на Директива 2009/45/ЕО на Европейския парламент и на Съвета (4), радионавигационното оборудване трябва да бъде проектирано така, че да гарантира доброто функциониране в морска среда, да удовлетворява всички оперативни изисквания на GMDSS, приложими по отношение на кораби, които не са предмет на Конвенция SOLAS, в съответствие със съответните разпоредби на Международната морска организация и да позволява ясни и стабилни комуникации в рамките на дадена аналогова или цифрова връзка с високо качество.
  Член 3
  Решение 2004/71/ЕО се отменя.
  Член 4
  Адресати на настоящото решение са държавите членки.
  Съставено в Брюксел на 12 август 2013 година.